
Roma al revés vol dir amor

Roma, París, Polònia... La Fontana di Trevi romana, el Pont de les Arts francès, les monedes a l'aigua prohibides, els cadenats del pont prohibits, el tren polonès també prohibit si no s'ha validat el bitllet... Totes són destinacions insòlites que poden desencadenar una entremaliada faula d'amor.

La dramaturga, traductora i directora Helena Tornero (Figueres, Alt Empordà, 1973), resident de la temporada que s'acaba a la Sala Beckett, ha cuinat una comèdia farcida d'ingredients romàntics però que, un cop reescalfada al microones, ha resultat ser sobretot antiromàntica.

Hi ha en aquesta comèdia de títol vocatiu i provocatiu, «Tu em vas prometre una història d'amor», una confessada relació de la trama i dels personatges amb la vida real de l'autora. El títol es pot atribuir a una petició que li havia fet la seva mare —fa quatre anys que ja no hi és—, que era una amant de les comèdies romàntiques i que no entenia que algunes peces de la seva filla fossin tan tristes i parlessin de velles històries clàssiques.

Ella li devia prometre una història d'amor i, mal que sigui tard, li ha regalat ara. Per això, l'ànima en pena —o no tan en pena si jutgem per la sorpresa musical que amaga com a perla final de l'espectacle!— de la mare d'Helena Tornero és a la platea amb una esplendorosa actriu Teresa Vallicrosa que no para de dir la seva des que ha començat la representació i que acaba pujant a l'escenari. Més Vallicrosa, sisplau, per donar a les actrius de solatge oportunitats com la d'aquest paper, que l'autora s'ha tret de la màniga, i que revaloritzen una generació d'actrius que han marcat el pòsit teatral dels últims trenta o quaranta anys.


No tenint-ne prou amb aquesta referència personal, també es fa evident que el personatge que representa l'actriu Ester Cort —la filla de la mare en pena—, no és altre sinó ella mateixa que es debat entre escollir una trama o una altra, incloure una parella d'enamorats o una altra, fer-los fer un petó discret o un petó amb llengua, o situar-los en una ciutat romàntica o una altra.

¿I el tren de Polònia? Dos lligams més amb l'autora. Un, perquè l'anècdota de la multa que ha de pagar al revisor per no haver validat el bitllet tot i que a l'estació ho indicava un cartell en polonès, no és ficció sinó que respon a una experiència viscuda per Helena Tornero. I l'altre lligam és la circumstància que la infància de l'autora va transcórrer, tot i que havia nascut a Figueres, en un dels habitatges destinats a treballadors d'estació de tren, concretament la de Portbou —niu de bones lletres qui sap si pel fum de les antigues màquines de vapor o pel cosmopolitisme fronterer de via estreta a via ampla, si tenim en compte que a l'estació de Portbou també hi va viure una altra autora, Maria Mercè Roca.


La comèdia «Tu em vas prometre una història d'amor» excel·leix per un atractiu registre dramatúrgic que l'autora, per distanciar-se'n i no veure-s'hi tan implicada, ha deixat en mans de la direcció d'Israel Solà —el calòric més calòric de La Calòrica— que ha elaborat un muntatge que si portés el segell de la seva Calòrica ningú no dubtaria de la seva autoria.


Amb això queda ben clar que estem davant d'una comèdia que promet i que provoca els somriures sense deixar d'anar  pessigadetes doloroses aquí i allà sobre els tòpics de l'amor romàntic i l'inevitable joc del vol i dol. És a dir, mentre per una banda es renuncia a una mena d'amor que ara no es porta, per l'altra s'hi acaba caient amb les quatre potetes, que són les més humanes que hi ha.

A partir d'una arrencada que té la pinta de ser una sessió de treball dramatúrgic on l'autora intenta escriure el seu guió, els personatges es converteixen aviat en coguionistes que estiren i arronsen, suggereixen, fan, desfan, amaneguen i manipulen fins al punt que acaben sent ells —i també la mare en pena!— els autèntics autors de la història.

Al costat de l'actriu Ester Cort i de la veterana actriu Teresa Vallicrosa —mare i filla amb geni i figura fins a la sepultura, mai més ben dit—, hi ha la parella més enamoradissa de la troupe que interpreten l'actor Fermí Delfa i l'actriu Sandra Pujol Torguet, parella que passa per Roma, París i Polònia i que acaba clonada en una parella del Hollywood més carrincló empeltada del sucre Disney. Entre ells dos, l'amic polonès amb gorra de plat, l'actor Roger Torns, que amb Fermí Delfa, en un moment donat, fan, ara asseguts al banc o ara donant voltes entre corredisses, els papers d'una parella de clowns, sense abandonar el registre de la comèdia.

Són noranta minuts “tornerocalòrics” que compten amb una projecció cinematogràfica inclosa que fon diversos indrets en només un de la Barcelona més gentrificada pel turisme a la recerca de l'amor perdut. Són noranta minuts que serveixen per crear una història d'amor en un temps en què l'amor, precisament, no està de moda. Són noranta minuts que, ni que passin per una certa baixada per excés de repetició d'arguments en el seu epicentre, es tornen a enfilar després amb força cap a la segona part fins a l'esclat final que deixa els espectadors amb la mel a la boca per allò que, tot i ser una comèdia, bé hauria pogut ser també un musical.
Andreu Sotorra, Clip de Teatre, 27 juny 2025
Romàntic manual d'instruccions a la polonesa



Roma?…Paris?… Voleu dir que aquestes ciutats i algunes altres que us puguin  venir al cap (penso ara per exemple en aquella que en va plena de canals),  no estan un xic sobrevalorades com a destins romàntics? Què me’n dieu, sense anar més lluny, de Polònia en general i Varsòvia en particular, trens de rodalies inclosos? Sí, ja ho sé: aquestes no són les primeres alternatives que us poden passar pel cap. Però potser les coses canvien, un cop conegueu la incursió pels territoris de la comèdia romàntica que ens proposa Helena Tornero.

I també sé que molts i moltes de vosaltres (i fins i tot, l’autora amb quelcom d’alter ego de la mateixa Tornero que pren la paraula tot just iniciar-se la representació) em direu que no ens en calen més, de destins romàntics. Que tots ells són una enganyifa decorativa destinada a perpetuar la gran enganyifa de l’amor romàntic. I que, el que cal, és precisament acabar d’una vegada per totes  amb el miratge romàntic que ajuden a perpetuar destinacions com aquestes.

Però hi ha a la sala com a mínim una persona que no està gens d’acord amb tot això. Que ja n’està tipa, d’escoltar la mena d’arguments i de discursets militantment anti romàntics que et deixen anar a la que et descuides els autors i les autores amb ínfules de modernitat políticament correcta i desmitificadorament anti heteropatriarcal a la que s’ensumen que els miratges de l’amor tornen a fer de les seves. I no és que aquesta persona sigui una negacionista dels efectes tòxics que pot arribar a adquirir segons quina mena de romanticisme.

Però alhora, reclama per exemple el seu dret a lloar com cal els gens tòxics efectes que pot provocar un petó com déu mana. I donat que l’autora li va prometre una història d’amor de les  de tota la vida ,d’aquestes en les quals, sense anar més lluny, fa un parell de dècades t’haguessis pogut trobar a Julia Roberts i Hugh Grant interpretant els papers protagonistes, li exigeix que compleixi la seva promesa: en té tot el dret!

Per tal que aquesta autora que sembla un  alter ego seu pugui complir la  promesa, Helena Tornero compta amb la calòrica col·laboració d’un director que, assumint amb alegria totes les contradiccions associades al tema, pot mostrar-se alhora romàntic i anti romàntic, tot fent brillant broma dels tòpics, però presentant-los prou amorosament com per a que ens els mirem amb renovat carinyo. Una dualitat que assumeixen també amb descarada desvergonyia tots i cadascun dels  excel·lents intèrprets de la comèdia.

Quatre d’ells se’ns presenten inicialment com si ens trobéssim en una mena de “brainstorm” de guionistes liderat per la ja esmentada autora, disposada sempre a boicotejar el romanticisme amb escenari romà o parisenc que li va prometre a aquesta altra persona tan propera a ella. Per  cert: tal  i com explica la mateixa Helena al programa de mà de l’espectacle, a la seva mare li agradaven molt les comèdies romàntiques. I més d’una vegada, quan veia la filla ficada per exemple en l’adaptació d’alguna d’aquelles tragèdies greges en les quals no hi cap ni un trist acudit ni la més petita ombra de romanticisme, li havia demanat a la filla que escrivís una comèdia d’aquesta mena. Doncs, promesa complida.

I val a dir que posats a barrejar la ficció escènica amb les referències autobiogràfiques, el fet que un tren i els seus empleats vinguin a jugar en aquesta ficció un paper determinant, no en té tampoc res de casual. També és Tornero qui ens diu al mateix text que sovint somia en estacions de tren, perquè de petita va viure en una d’elles. En concret, a l’estació de Portbou. De fet, l’autora va arribar a afirmar una vegada que aquella estació havia estat “la meva primera professora de dramatúrgia”.

Doncs aquest espectacle que també en té un punt de ferroviari li deu molt a aquelles primeres llissons. I quan no té un tren a mà, no dubta en fer una dinàmica escapada filmada que sembla la versió casolana d’aquestes que realitza el cada cop més estel·lar director britànic Jamie Lloyd  quan fa que els protagonistes dels seus espectacles (ho està practicant ara mateix als seus aclamats muntatges de “Sunset Boulevard” i “Evita”) surtin en directe a carrer deixant darrere seu el públic que seu dins de teatre. L’enamoradíssim Fermí Delfa, sempre ben recolzat pel seu amic Roger Torns, és capaç d’això i de molt més, per tal de retrobar-se amb la seva estimada Sandra Pujol Torguet. I quina bona parella fan aquests dos, encara que a l’autora Ester Cort li dolgui reconèixer-ho!

Amb un amor així, de ben segur que les demandes romàntiques de la sempre estupenda Teresa Vallicrosa quedaran satisfetes. I tots plegats podrem posar-nos a cantar al karaoke de l’amor, després d’haver gaudit d’una proposta escènica veritablement deliciosa. Sí, ja ho sé que la paraula sona carrinclona. Però potser ha arribat també l’hora de reivindicar la carrincloneria i deixar de llegir (quan veiu l’obra, ja entendreu això) asèptics  manuals d’instruccions, no us sembla?
Ramon Oliver, Recomana, 27 juny 2025
Una romàntica promesa


Tots els autors parlen de si mateixos. No tenen per què ser éssers especialment interessants, ni haver tingut una infància o una joventut fora del comú. Per això són escriptors, tenen la capacitat de fabular a partir d’aquelles experiències que parlen d’ells mateixos. D’això en sap un munt —i ho fa molt bé— l’Helena Tornero. Una part de les seves obres estan basades en situacions que ella ha viscut i a partir de les quals ha creat una història. Estiu de La fil·loxera n’és un bon exemple. I d’altres que van trufades d’experiències personals. Ara presenta Tu em vas prometre una història d’amor, una desconstrucció divertida sobre les històries romàntiques. En aquest cas, el motor de creació sembla que va ser la seva mare, qui més d’un cop, en veure que era reconeguda pels drames i les tragèdies, li va demanar que un dia escrivís una història d’amor, com les de sempre. A la Sala Beckett, l’empordanesa ha fet realitat la seva promesa.

Ràpidament entrem dins el joc. Una taula amb quatre persones, dues dones i dos homes que debaten sobre com escriure una comèdia romàntica. Una d’elles (Ester Cort) és la que porta la veu cantant. Els altres van proposant, però és ella qui decideix realment com orientar la història. Bé, en realitat no. De fet, d’entre el públic surt una veu discrepant (Teresa Vallicrosa), una veu que l’autora reconeix. Li diu que no és la història que li va prometre. El diàleg entre aquests dos personatges estarà trufat de reflexions sobre que és una història d’amor, debatent sobre les bondats i les maldats del romanticisme. Una bona comèdia romàntica pot salvar el món, però també pot ser un instrument del capitalisme i el patriarcat. Ben aviat, descobrirem que el personatge molest representa ser la projecció mental de la mare de l’autora. Una aparició que no només li fa la guitza, sinó que d’una manera molt delicada va cosint els retalls de la relació entre ambdues.

El joc entre la mare i la filla radica en com escriure una bona història d’amor i ja que és una projecció mental de l’escriptora, tot plegat anirà avançant en dues línies narratives: la de l’autora i la de la història que s’anirà representant. Una dirigeix l’altra, però al final la història, la mateixa força romàntica de la història s’imposarà sobre els designis de l’autora. Així doncs, parlem de la història i com aquesta es va construint. Si bé en un principi l’autora i el seu cor de guionistes creuen que l’acció hauria de passar a Roma o a París, finalment decideixen ubicar la història en un espai bastant menys romàntic: un tren a Polònia.

I si seguim el camí de les situacions antiromàntiques, l’autora (amb la interrupció trapella de la mare per reorientar la història) decideix que el conflicte que prengui l’espurna es doni entre un revisor estirat i una turista que no ha validat el seu bitllet al tren. Una situació a priori poc romàntica, però la colla d’escriptors decideixen tensar la corda i fer evolucionar els seus personatges cap a situacions absurdes i ben còmiques. Probablement, el gran valor de la nova peça d’Helena Tornero és com fa burla dels processos de creació de qualsevol autor/guionista, mostrant la taula de treball, les discrepàncies i com les idees més inversemblants al final acaben prenent forma i, gràcies a l’enginy d’uns bons diàlegs i uns personatges amb carisma, aquella història acaba agafant una entitat per si mateixa.

Punt i a part. El dia de l’estrena sempre és un dia especial. Tot ha de rutllar, la platea està plena i les expectatives són altes. I va succeir quelcom que no acostuma a passar: un tall de llum. El més divertit de tot és que de ben segur que molts van pensar durant uns segons que allò formava part de la comèdia. Els dos personatges tancats en un ascensor, situació tensa, etc. Doncs res de res. Gairebé que haguessin pogut aprofitar per improvisar. Però en una estrena no s’improvisa. Així doncs, els actors es van retirar a esperar que tornés la llum (més de vint minuts després), mentre el Toni Casares, amb aquella bonhomia i alegria que el caracteritzen, intentava treure ferro a l’assumpte amb un públic enèrgic i generós. A continuació, els dos protagonistes van tornar a l’ascensor per continuar embolicant la troca.

Tornero aquest cop ha cedit la batuta de la direcció a un home que sap donar dinamisme, que té ben pres el pols a la comèdia romàntica. El calòric Israel Solà dirigeix amb encert els actors i amb el seu equip busca una posada en escena que es va construint amb pocs elements, però que no deixa de mutar i créixer fins a acabar amb el final apoteòsic que necessita. L’Adrià Pinar a l’escenografia i el vestuari de la Joana Martí són claus per apuntalar els gags i dotar d’aquest ritme que no decau.

El quintet interpretatiu està ben conjuntat, destacant les interpretacions de la Sandra Pujol, que viu la vida dins un manual d’instruccions, i el Fermí Delfa, l’home que aprèn a estimar. Dos protagonistes que són com dos ninots que es mouen segons les ordres de les autores. Tenen química i vis còmica, sobretot ella. I a més canten molt bé. Fer cantar Common People de Pulp a una obra de teatre sempre serà una bona decisió (si està ben justificat, com és el cas). I després tenim la parella de veritat: Ester Cort i Teresa Vallicrosa. La Vallicrosa està meravellosa. És d’aquelles actrius de certa edat i experiència que quan els dones una bona comèdia saben jugar-hi a fons, divertint-se amb naturalitat. I l’últim en la discòrdia, el Roger Torns, tot i haver d’ocupar-se de personatges més secundaris és divertit i sap jugar molt bé el seu rol amb disciplina i precisió.

Aquesta història d’amor que el tàndem Tornero/Solà ens promet és una peça que fa estiu, fresca, enginyosa, contemporània i sense prejudicis. Parla del romanticisme, de l’antiromanticisme i del postromanticisme. Tot i que, al final, la veritable relació romàntica, la que ha de consolidar l’amor, serà el d’una filla cap a la mare. Sempre s’ha de complir una promesa feta a la mare.
Martí Figueras, Núvol, 2 juliol 2025
La comedia romántica definitiva


No es muy habitual encontrar ejemplos de comedia romántica en nuestros escenarios. Pero cuando la cosa sale bien, es un gustazo absoluto. Ejemplo: Smiley de Guillem Clua, que desde la diminuta Sala Flyhard acabó conquistando el mundo (o sea, Netflix). En la Sala Beckett se acaba de estrenar un montaje que empareja el teatro posdramático con la peli de sobremesa, la metateatralidad con la feel-good movie, el placer culpable con la dramaturgia catalana contemporánea.

La unión de Helena Tornero, autora seria y política, con Israel Solà, el director de La Calòrica, podría extrañar a más de uno. Como en una peli de Meg Ryan donde los protagonistas son aparentemente antagónicos, el invento ha funcionado. Em vas prometre una història d’amor es una gozada, un espectáculo entretenido y divertidísimo que parodia y homenajea el género que todos conocemos tan bien con excelentes resultados.


Texto, dirección y puesta en escena van de la mano y se retroalimentan: una escritora intenta escribir una historia de amor, y junto a sus compañeros/personajes se convierten en un grupo de guionistas pariendo una serie. Mesa, ordenador y muchos post-its de colores. Primero aparece la idea, luego los protagonistas, y a continuación la trama y los diálogos, en un ejercicio de puro teatro. Es decir, de juego a fondo.

Los cinco intérpretes están estupendos, en uno de los elencos más acertados que hemos visto en mucho tiempo. Ester Cort es la autora, alter ego inevitable (o no) de Tornero, narradora crítica que es constantemente cuestionada por su madre, una fantástica Teresa Vallicrosa que queremos ver más a menudo en nuestros escenarios. Su espíritu crítico y antisistema choca con una progenitora que solo le pide un poco de amor, tanto en la realidad como en la ficción. Cómo consiguen emocionarnos estas dos. La pareja protagonista está interpretada por Sandra Pujol (ojazos, carácter y gran personalidad) y Fermí Delfa, uno de los intérpretes más carismáticos de nuestro teatro reciente (lo descubrimos en Nodi: de gossos i malditos). A Roger Torns le tocan papeles más breves, pero no por esto deja de demostrar sus dotes para la comedia. Bravos para todos ellos. Ahora tengo ganas de ir a Polonia y coger un tren.

Los tópicos y lugares comunes de la comedia romántica son explotados, cuestionados y reformulados con mucha gracia e inteligencia. El vídeo de Joan Rodón merece una mención especial: hilarante secuencia que sintetiza todas las películas de Hollywood de los últimos cincuenta años. El espacio diseñado por Adrià Pinar y el vestuario de Joana Martí también suman, y el montaje va de menos a más, regalándonos un final apoteósico.

El amor tiene muchas caras, como muy bien sabe Barbra Streisand, y cuando Richard Gere y Julia Roberts se besan al final de Pretty Woman no podemos evitar emocionarnos. Tu em vas prometre una història d’amor tiene todos los números para convertirse en uno de los bombazos de este festival Grec. No se la pierdan: tanto si adoran las comedias románticas como si las detestan con toda su alma.
Oriol Puig Taulè, Babelia El País, 5 juliol 2025
Una imaginació brillant amb unes interpretacions de luxe


Un dels grans descobriments de l'últim any en el camp de la interpretació és Fermí Delfa. El seu paper de Pau Riba a Nodi: de gossos i malditos va ser descomunal. El vam tornar a trobar a les versions d'Electra d'Alícia Gorina al Lliure. I ara topem amb el seu talent a la Beckett. Que bé que canta, com es mou... I està molt ben acompanyat per un càsting tan estrany com fascinant, format per Sandra Pujol, Teresa Vallicrosa, Ester Cort i Roger Torns. El director, Israel Solà, va fer bé la feina d'entrada. I es nota en el resultat.

L'obra d'Helena Tornero ens col·loca quatre guionistes (Pujol, Delfa, Torns i Cort) ideant una història d'amor. Cort, l'escriptora, li va prometre a la seva mare (Vallicrosa) que d'una vegada per totes escriuria alguna cosa romàntica. S'hi esforça, però la seva experiència li diu que les tones de sucre i happy ends de Hollywood són lluny de la realitat. Tanmateix, veurem una interessant estira-i-arronsa entre les cinc criatures d'aquesta funció. Veurem com la "història d'amor" es desenvolupa. Com l'autora tira escenes endavant i endarrere, com rectifica, com s'enfronta als tabús i als clixés. Com fa valdre el seu paper de dona. Simplement, brillant.

Fa un parell de dècades es va decidir que el millor era que els autors catalans es dirigissin ells mateixos les seves obres. I així ha estat, sobretot al teatre públic o a l'off, no al privat. Tornero, segurament, hauria muntat la seva Tu em vas prometre una història d'amor d'una manera diferent, més sòbria. N'estic segur. Tanmateix, el to despreocupat que Solà dona la funció, lleugerament escorat cap al que hauria fet amb la seva companyia, La Calòrica, li va molt bé a un text que podria haver estat massa seriós.


Solà ha treballat aquesta obra a fons. Fins i tot l'ha expandida cap enfora, amb idees de direcció molt encertades, com la inclusió, en un moment, d'imatges presumptament en temps real. I si deia que va començar a fer bé la seva feina des d'un primer moment és perquè no qualsevol càsting hauria estat bo per a aquest espectacle. Gaudir d'actors i actrius amb un talent especial, provinents de l'escena híbrida i de la convencional, la seva barreja, és magnífic.
Andreu Gomila, Time Out, 27 juny 2025
L'esplèndid joc teatral al voltant de l’amor d'Helena Tornero


Com diria Woody Allen, no sé per què en diuen amor romàntic quan volen dir passió irrefrenable. Com la de Romeu i Julieta, ambdós inoculats per la necessitat de consumar una atracció indòmita. Com la de l'antipàtic revisor polonès que viatja a Barcelona a la recerca d’una simpàtica passatgera que li va fer un petó. Però segur que li va fer un petó a la boca? O aquesta expressió sentimental és només una idea de les moltes que s’acumulen sobre la taula d’una escriptora?

La protagonista d'aquest espectacle vol escriure la història d’amor que va prometre a la seva mare. La mare va morir fa alguns anys, però és prou present de cos i d'ànima en la vida de la filla. Sembla que la mare d’Helena Tornero li havia demanat algun cop que li dediqués una història d’amor. A la fi, ja la té. Tornero ha escrit una entretinguda i divertida comèdia que imagina com podria ser aquesta història d’amor. Ho fa confrontant la voluntat crítica cap a l’amor romàntic de la filla amb la d’una mare que vol un conte de prínceps i princeses com els de tota la vida.


Tu em vas prometre una història d'amor és un esplèndid joc teatral que juga amb les possibilitats del que podria passar i en què la forma s’imposa descaradament sobre la trama, viatjant cap a un bon final climàtic amb què esclata l’aplaudiment del públic. Un text metateatral que brinda la construcció en directe d’una obra de teatre. El calòric Israel Solà ha entès quin era el terreny de joc. La seva direcció condueix la funció amb ritme, soltesa i bones dosis d’humor en un espai escènic (Adrià Pinar) funcional i sorprenent. Serveixen la comèdia cinc bons intèrprets. D’entre ells, en destacaria l'empàtica simpatia i bona dicció de Sandra Pujol i la solera de Teresa Vallicrosa. La funció té futur i no m’estranyaria veure-la en un teatre comercial com el Borràs.
Santi Fondevila, Ara, 11 juliol 2025
La promesa de una comedia romántica al uso


Helena Tornero no suele hacer concesiones. Su sólida trayectoria como dramaturga transita territorios filosóficos y políticos, adapta sin que le tiemble el pulso, por ejemplo, a John Milton y Ramon Llull. Sin embargo, en Tu em vas prometre una història d’amor, estrenada en la Beckett en el marco del Grec, la autora residente de la sala propone un giro: una comedia romántica de apariencia fácil, la obra “que me hubiera gustado poder escribir a mi madre”, confiesa. Este reto y homenaje actúa de motor del argumento, dispositivo metateatral que primero juega a desmontar tópicos y convenciones narrativas del género para acabar luego empapado del espíritu cursi al uso. El golpe de efecto llega a través de la dinámica propuesta del director Israel Solá que logra poner todos los engranajes a rodar al unísono con un resultado minucioso y desternillante.

Al principio vemos a una escritora que no encuentra la inspiración, personajes que aparecen como en un banco de pruebas, escenas que nacen y se disuelven entre París, Roma y un tren polaco. La estructura si bien no es original —autoficción enunciada con conatos de rebelión de los protagonistas, a lo Pirandello—, poco a poco va encauzándose hasta encontrar una trama principal: la relación entre un revisor y una joven aspirante a escritora. Como marcan los cánones, hay giros inverosímiles, incluso vodevilescos, y una química entre protagonistas imposible que —para sorpresa de nadie— decanta hacia la relación que promete el título.


El material podría resultar inocuo en manos de una dirección no tan prolífica, pero Solá despliega la exuberante paleta de recursos cómicos perfeccionados en su compañía habitual, La Calòrica. Como muestra, el dibujo de arquetipos nítidos que encadenan gags afilados mediante un ritmo galopante. No importa donde sitúe la mirada el espectador, allá encontrará un gesto o un movimiento que funciona en conjunto como un huracán de comicidad.


Otro acierto nada menor es conseguir que todo el reparto respire con un mismo tono entre la farsa y la sitcom. Ester Cort construye una narradora alejada del recurso fácil, mientras Teresa Vallicrosa como la madre emociona desde la contención socarrona. Como los mejores defensas, Roger Torns y Sandra Pujol se entregan a sus papeles pensando los tantos del equipo, y hay que destacar el retrato ascendente de Fermí Delfa: revisor sosaina, el antihéroe de manual que no puede faltar en una rom-com. Sin ser la historia de amor que nos merecemos —libre de clichés, profunda y rebelde—, sí que es la obra divertidísima que apetece cualquier tarde de verano.
Manel Pérez Muñoz, El Periódico / Recomana, 11 juliol 2025
Ser o no ser una comèdia romàntica


Tu em vas prometre una història d’amor és i no és una comèdia romàntica. Ho és de principi a final, amb tots els clixés que ens abrigallen en una tarda ximple de dissabte. També és el contrari: la batalla decidida d’una autora per reescriure les relacions amoroses entre dues persones sense caure en llocs comuns i comportaments tòxics. Ella (Ester Cort) no vol ser Nora Ephron o Richard Curtis. Però aquest afany iconoclasta col·lideix amb una promesa (post mortem) a la seva mare (Teresa Vallicrosa). Què cal fer? Ser bona filla o l’autora coherent amb l’ètica del seu temps. Aquest conflicte és el divertit motor de l’obra escrita per Helena Tornero i dirigida per Israel Solà amb rigorós ritme de comèdia atemporal.


Un factor definitiu perquè aquesta funció sigui un enorme gaudi és com es materialitza l’estira-i-arronsa matern filial. Tornero crea una situació dramàtica entre el subconscient, la metateatralitat i el sobrenatural perquè Vallicrosa envaeixi l’escena com un mortificador i al mateix temps simpàtic poltergeist que no desistirà fins a aconseguir la seva comèdia romàntica. 
Hilarant tensió per veure qui guanya la partida davant dos grups d’espectadors: el públic i la resta del repartiment. Tres intèrprets que aniran perdent el seu albir delimitat com a coguionistes per convertir-se en sacsejats titelles entre dues visions de com sorgeix, es perd i es recupera l’amor en les situacions i els llocs més inesperats: un tren a Polònia, un edifici d’oficines a Barcelona o un solitari karaoke al confí del món. Un local on és més fàcil trobar-se Aris Kaurismäki que no pas Sophia Coppola.


Una obra que avança a pas de cranc en la construcció de la seva narrativa. Un fer i desfer davant l’estupor, la incredulitat i la resignació dels protagonistes d’una història sempre amenaçada per l’interruptus. I enmig de la trama principal de noia coneix noi, se separen, retroben, discuteixen i es reconcilien amb un petó d’amor, Tornero insereix una subtrama sobre l’amistat, amb en Marek (Fermí Delfa) i en Piotrek (Roger Torns) com a sorprenent duo còmic, gairebé beckettià.

La noia de la funció és Sandra Pujol Torguet. Ella, extravertit personatge urbanita d’un guió de Cesc Gay. Ell (Delfa), més atípic galà amb molta vida interior d’una pel·lícula com la recent Fulles de tardor de Kaurismäki. Tots perfectes al punt còmic per elevar aquest divertiment àgil i enginyós a comèdia de l’estiu, amb Vallicrosa a més imposant càtedra amb el seu esperit burleta a la catalana. I així, entre sorpreses i promeses de finals felices, la Beckett hauria de ser només la primera estació d’unes funcions que s’allarguin —qui sap on— a la tardor, l’hivern i la primavera, com un tràvelling a Notting Hill.

Juan Carlos Olivares, La Vanguardia, 13 juliol 2025
Una promesa d’amor a la dramatúrgia


Helena Tornero, autora resident de la Sala Beckett 24-25 escriu sobre escriure. I pel camí escriu sobre com i per què hem d’escriure, sobre què hi aporten els personatges, què la mateixa autora, què la situació actual. I l’amor, d’una manera o una altra, apareix sovint en la majoria de textos de tota mena. Amor espiritual, patern-filial, amical, de parella, a la natura, a la vida, a un mateix.


“Estimar en general i en particular” és quelcom que ens mou, no només a escriure, sinó a viure a tots els que som a la platea. I com estimem, i per què estimem, i on estimem, i quan… Tot això es llegeix entre línies, i en els silencis, i en els efectes especials, i en l’espai sonor, i en el vestuari de Tu em vas prometre una història d’amor.


Helena Tornero podria ser la protagonista de la història, interpretada per Ester Cort, o no. I es podria dir a si mateixa “Les autores són persones complicades”. Però en realitat, ho són? O podríem dir, les persones som complicades? També es podria dir “Els artistes sempre compliquem les coses”. Però en realitat podríem dir, les persones sempre compliquem les coses. I vol dir que les compliquem a l’escena, o a la vida?


Tot són capes que apareixen i desapareixen a Tu em vas prometre una història d’amor. Una comèdia molt divertida de veure, i asseguraria que molt divertida de fer. I així es veuen els actors, Fermí Delfa, Sandra Pujol Torguet, Roger Torns i Teresa Vallicrosa. Els tres primers són com les paraules de la dramaturga, les seves idees, els seus titelles, i ho fan fantàsticament. I què dir de Teresa Vallicrosa! Genial, espectacular, divertida, i com sempre cantant de luxe, que ens regala un final apoteòsic. Molt bon elenc, capitanejat per Ester Cort, que ja a Austràlia, dirigida també per Israel Solà, feia aquest tipus de personatge que manté una complicitat impressionant amb el públic, algú que explica la seva història.


En definitiva, un bon text, escaient per a tots els públics, on l’autora dialoga amb ella mateixa, i els personatges són en gran part la seva veu, tot i que, com diu, “Que t’hagi imaginat a tu no vol dir que pensi igual que tu”. I, per tant, deixa anar pensaments que es dirigeixen a tots els responsables d’una producció teatral. I si ella recorre tot un camí per escriure una obra teatral, i es troba en atzucacs, en dubtes, en tornar enrere i corregir, com “Quan el director no sap que fer engega la màquina de fum” ella quan no sap què fer parla amb un personatge que té dins seu, o no és un personatge i és ella mateixa, o són tots els qui l’envolten i l’ajuden a construir fermament una història.

Carme Canet, Recomana, 14 juliol 2025

Desistir per amor, una feliç troballa d’Helena Tornero


Només els amors de pares a fills i viceversa són capaços de deixar-se perdre. Helena Tornero (El futur) salta de marge i s’atreveix a construir una comèdia romàntica que li fa desistir de les banderes vermelles del que vol denunciar a través del teatre. Decideix ser incoherent per amor, encara que sigui tard.

Té l’encert de triar una direcció molt hàbil en la comèdia, Israel Solà (Austràlia) i que permet posar un cert gruix metateatral en la posada en escena. El repartiment és volgudament explosiu amb intèrprets que han combregat (molt encara hi son) trajectòries ben diferents: Per exemple, Parking Shakespeare (Ester Cort): El corredor de karts; Íntims Produccions (Sandra Pujol Torguet): L’anorak; Moukhles i Sentís (Fermí Delfa) Nodi, de gossos i malditos; Dagoll Dagom (Teresa Vallicrosa) La gran nit de Dagoll Dagom, i fins i tot H.I.I.I.T (Roger Torns): Les paraules dels altres. Com a Los brutos o L’herència la peça arrenca a la taula d’escriptura i va agafant volada a mesura que la trama rep el vistiplau de la (diguem-ne) intuïció.


El tòpic diu que ciutats com Roma i París són ideals per viure una història d’amor. Potser sí, però com a producció de categoria B centreeuropea, l’amor arrela en la situació més adversa. Com més inversemblant, més possible que l’amor perduri. Com més girs, més joc amb les cobres dels petons, les trobades fortuïtes. Els canvis d’escriptura deixa desemparats els protagonistes com els de Pirandello en Sis personatges en cerca d’autor.


Els espectadors de dissabte a la tarda, en realitat, no accepten que els hi amarguin el romanç. I encara que l’autoria eviti caure en el paternalisme de l’heteropatriarcat de torn trobarà la fórmula per sortir-se amb la seva. Potser compta amb la determinació dels personatges, O només esmena el final al cap per fantasiejar un petó llargament esperat. Tornero i Solà demostren que es pot vestir una núvia de princesa amb escot Paraula d’honor. I que, sota del tul calci botes de canya alta i els mitjons vermells de les banderes que s’ha empassat la creadora per al gir final.


Només els pares es deixen marcar gols als fills. Només els fills deixen que els pares facin enrere una jugada d’escacs. L’estima és incondicional. Com l’amor més ensucrat, però és una lliçó tan honesta com la de la denúncia a la impunitat dels poderosos, com la vulnerabilitat de les víctimes… Les comèdies amaguen secrets que no es poden desvelar. 
Jordi Bordes, Recomana, 14 juliol 2025

